Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2021/C 463/20)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„Zagorski bagremov med“

ES Nr.: PDO-HR-02612 – 2020 m. birželio 1 d.

SKVN (X) SGN ( )

1. [SKVN arba SGN] pavadinimas (-ai)

„Zagorski bagremov med“

2. Valstybė narė arba trečioji šalis

Kroatijos Respublika

3. Žemės ūkio produkto arba maisto produkto aprašymas

3.1. Produkto rūšis

1.4 klasė. Kiti gyvūniniai produktai (kiaušiniai, medus, įvairūs pieno produktai, išskyrus sviestą, ir kt.)

3.2. Produkto, kurio pavadinimas nurodytas 1 punkte, aprašymas

3.2.1. Produkto apibrėžtis

Produktas „Zagorski bagremov med“ gaminamas iš akacijų (Robinia pseudoacacia), kurios yra dominuojanti augalų rūšis, nektaro ir gretimai augančių medingųjų augalų iš Kroatijos Zagorės regiono. Specifinės regiono geomorfologinės ir klimato sąlygos turėjo įtakos greta augančių augalų rūšių, kurios kartu su pagrindinėmis augalų rūšimis daro įtaką medaus botaninei kilmei, atsiradimui. Produktas pateikiamas rinkai kaip išsuktas medus, korinis medus arba išsuktas medus su korio gabaliukais.

3.2.2. Žiedadulkių sudėtis meduje

Be akacijų (Robinia pseudoacacia) žiedadulkių, „Zagorski bagremov med“ žiedadulkių sudėtyje taip pat gali būti šių nektaringų augalų rūšių žiedadulkių: raudonosios sedulos (Cornus sanguinea), paprastojo šaltekšnio (Frangula alnus), amalo (Loranthus europaeus), sudėtinės šeimos (Asteraceae) augalų, klevo (Acer spp.), raudonojo dobilo (Trifolium pratense), kiaulpienės (Taraxacum officinale), kryžmažiedžių šeimos (Brassicaceae) augalų, vaismedžių (Prunus spp.), kiaulpieninių sudėtinės šeimos (Asteraceae: Taraxacum rūšies) augalų, skėtinių (Apiaceae) šeimos augalų, garstuko(Sinapis spp.), liepos (Tilia spp.), paprastojo garždenio (Lotus corniculatus), rugiagėlės (Centaurea spp.) ir kitų augalų rūšių žiedadulkių, tačiau mažesnėmis dalimis. Žiedadulkių sudėtyje taip pat gali būti šių nektaringų augalų rūšių žiedadulkių: uosio (Fraxinus spp.), paprastosios šunažolės (Dactylis glomerata), miglinių (Poaceae) šeimos žolinių augalų, plačialapio gysločio (Plantago spp.), pelkinės vingiorykštės (Filipendula spp.), viksvos (Carex spp.), ąžuolo (Quercus spp.) ir aguonos (Papaver spp.).

Iš bendro žiedadulkių kiekio atėmus „Zagorski bagremov med“ produkte esančias nektaro neturinčių augalų rūšių žiedadulkes, daugiau kaip 27 proc. žiedadulkių kiekio turi sudaryti akacijų (Robinia pseudoacacia) žiedadulkės.

3.2.3. Juslinės savybės

„Zagorski bagremov med“ pasižymi toliau nurodytomis juslinėmis savybėmis.

Išvaizda

Spalva: medus labai šviesus, kinta nuo beveik bespalvio iki šviesiai geltonos spalvos ar šiaudų geltonumo, priklausomai nuo to, kiek vienarūšis yra medaus mėginys.

Skaidrumas: labai skaidrus.

Kristalizacija: produktas ilgai išlieka skystas ir retai kristalizuojasi.

Kvapas:

neintensyvus, gali būti juntamas akacijų žiedų ir šviežio vaško kvapas, priklausomai nuo to, kiek vienarūšis yra medaus mėginys.

Skonis:

vidutiniškai arba labai saldus, mažo rūgštingumo.

Aromatas:

medus pasižymi trumpai arba vidutiniškai ilgai išliekančiu vanilės, akacijų žiedų, gryno medaus korio ir šviežio sviesto aromatu.

3.2.4. Fizikiniai ir cheminiai parametrai

Vandens kiekis: ne daugiau kaip 18,0 proc.

Elektrinis laidis: ne daugiau kaip 0,25 mS/cm.

Hidroksimetilfurfurolo (HMF) kiekis: ne daugiau kaip 15 mg/kg medaus.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Draudžiama maitinti bičių kolonijas, kai bitės ganosi.

3.4. Specialūs gamybos veiksmai, atliktini nustatytoje geografinėje vietovėje

Visi „Zagorski bagremov med“ gamybos etapai (bičių ganymas ir medaus išėmimas) turi būti atliekami 4 punkte nurodytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Siekiant užtikrinti produkto kokybę ir atsekamumą, „Zagorski bagremov med“ turi būti pakuojamas nustatytoje geografinėje vietovėje. Gabenant medų, dėl netinkamos (aukštos) temperatūros gali pakisti „Zagorski bagremov med“ fizikiniai ir cheminiai parametrai bei juslinės savybės, medus gali įgauti nepageidaujamą pašalinį kvapą arba prisitraukti drėgmės iš oro. Todėl medui pakuoti naudojami hermetiški dangteliai, taip pat rekomenduojama naudoti metalinius dangtelius.

Medus pakuojamas skirtingo dydžio pakuotėse, priklausomai nuo rinkos sąlygų, ir vedamas atitinkamas registras.

3.6. Specialios produkto registruotu pavadinimu ženklinimo taisyklės

Prieš pateikiant produktą rinkai, ant visų jo pakuočių turi būti specialus „Zagorski bagremov med“ logotipas, kuris turi būti didesnis už kitus ant pakuotės esančius užrašus. Logotipo grafinį vaizdą sudaro juodas fonas, kurio viduryje yra užrašas „ZAGORSKI BAGREMOV MED“, žodžiai „zagorski“ ir „med“ yra baltos spalvos, o žodis „bagremov“ – geltonos. Į kairę nuo teksto pavaizduotos trys stilizuotos įvairaus dydžio baltos bitės (1 paveikslas).

1 paveikslas. „Zagorski bagremov med“ logotipas

4. Glaustas geografinės vietovės apibūdinimas

Geografinė „Zagorski bagremov med“ gamybos vietovė apima Kroatijos Zagorės regioną, tiksliau: visą Krapinos-Zagorės apskritį, Varaždino apskrities vakarinę dalį, apimančią Bednios, Lepoglavos, Ivaneco, Novi Marofo, Breznički Humo ir Breznicos miestus bei savivaldybes, taip pat Zagrebo apskrities pakraštį, besiribojantį su Krapinos-Zagorės ir Varaždino apskritimis, į kurias įeina Brdoveco, Marija Goricos, Puščios, Dubravicos, Lukos, Jakovlės, Bistros ir Bedenicos savivaldybės bei Kuplenovo, Bregovlianos, Kuplenovo Chruševeco ir Pojatno gyvenvietės.

5. Ryšys su geografine vietove

Geografinės vietovės ypatumai

Natūrali augalija ir ekstensyvi žemdirbystė būdinga didžiajai daliai Kroatijos Zagorės regiono, kuriame nevykdoma intensyvi žemės ūkio gamybos ar pramonės veikla. Todėl 4 punkte nurodytoje geografinėje vietovėje sudaromos optimalios sąlygos bitininkystei plėtoti.

„Zagorski bagremov med“ specifiškumą daugiausia lemia topografiniai ir klimato veiksniai bei nustatytos geografinės vietovės augalijos ištekliai.

Nustatytoje geografinėje vietovėje vyrauja drėgnas žemyninis klimatas. Žiema yra gana švelni, vasara vidutiniškai šilta, ruduo šiek tiek šiltesnis už pavasarį, o abiejų pereinamųjų metų laikų vidutinės reikšmės viršija vidutinę metinę temperatūrą. Vėlyvas ruduo ir žiema kalvose dažnai būna šiltesni ir saulėtesni nei lygumose. Slėniuose dažnai būna šalnų, kurių kalvose išvengiama. Kroatijos Zagorės regionui būdingas žemyninis kritulių pasiskirstymas: gegužės, birželio ir liepos mėnesiais, t. y. vegetacijos laikotarpiu, dažnai ir gausiai lyja. Lapkritį kritulių kiekis vėl padidėja, o vasario ir kovo mėnesiais kritulių iškrenta mažiausiai. Per metus iškrenta maždaug 1 000 mm kritulių. Vėjai keičiasi dėl kalvoto reljefo. Dažniausiai pučia vakarų vėjai, kurių vyravimo laikotarpių procentinė dalis per metus sudaro 45 proc., po jų eina rytų vėjai – 29 proc., o laikotarpių be vėjo per metus būna apie 6 proc. Didžiausias vėjo stiprumas svyruoja nuo 6 iki 9 stiprumo balų, o stipriausi vėjai pučia nuo vėlyvo rudens iki ankstyvo pavasario (Crkvenčić et al, 1974b, „Geografija SR Hrvatske“ [liet. Kroatijos Socialistinės Respublikos geografija], p. 69–81).

Ypatingas ir atpažįstamas Kroatijos Zagorės bruožas – daugybė kalvų, kurios akacijų medžius apsaugo nuo vėlyvųjų pavasario šalnų. Kalvotas reljefas taip pat sudaro sąlygas akacijoms ilgiau žydėti, o bitėms – ilgiau ganytis, nes akacijos pirmiausia žydi apsaugotose žemesnėse vietovėse, o tik po to – aukštesnėse vietose. Nors Kroatijos lygumose bitės ant akacijų ganosi vidutiniškai apie 10–12 dienų, nustatytoje geografinėje vietovėje dėl reljefo šis laikotarpis pailgėja iki 20 dienų (Šimić, 1980 m., „Naše medonosno bilje“ [liet. Mūsų medingieji augalai], p. 84 ir 85).

Nustatytos geografinės vietovės klimato sąlygos turi didelę įtaką nektaro išsiskyrimui. Farkas ir Zajacz (2007) („Nectar Production for the Hungarian Honey Industry“ [Nektaro gamyba Vengrijos medaus pramonei], p. 134) teigia, kad optimalios akacijų nektaro išsiskyrimo sąlygos yra vėjo nebuvimas, šiltos naktys (apie 15 °C) su pakankama ryto rasa ir vidutiniškai šiltos dienos, esant 25 °C dienos temperatūrai. Apytikslės oro temperatūros vertės buvo patvirtintos Krušelj tyrime, atliktame trejų metų laikotarpiu per akacijų žydėjimą Krapinos-Zagorės apskrityje (2012 m. daktaro disertacija „Utjecaj vremenskih i proizvodnih uvjeta na kakvoću bagremova meda s područja Krapinsko-zagorske županije“ [Oro ir gamybos sąlygų įtaka akacijų medaus kokybei Krapinos-Zagorės apskrityje], p. 66, 77 ir 81).

Nustatytos geografinės vietovės specifiškumą atspindi ir jos augalija, t. y. akacijų medynai, kurių dauguma auga grupėmis arba tarp kitų rūšių medžių. Kadangi akacija yra greitai besidauginantis augalas, ji lengvai plinta, sparčiai užimdama drėgną ir derlingą dirvožemį, bei gali būti pagrindinė augalų rūšis.

Nustatytoje geografinėje vietovėje nuo seno puoselėjamos bitininkystės, kuri buvo viena iš pagrindinių Zagorės dvarų ir jų valdų žemės ūkio veiklų, tradicijos. Medus ir vaškas buvo vieni paklausiausių produktų rinkoje. Todėl jau 1626 m. Kroatijos parlamentas (Petrić, 2011 m., „Samobor i okolica u ranom novom vijeku“ [Samoboras ir jo apylinkės ankstyvaisiais naujaisiais laikais], p. 309–310 ir F. Šišić, 1918 m., „Podatci o skladištima meda“ [Duomenys apie medaus sandėlius], Kroatijos parlamento archyvas, p. 458, 465) paskelbė, kad medus gali būti eksportuojamas tik iš Krapinos, Varaždino ir Samoboro miestų (Mudrinjak, 2017 m., „Hrvatska pčela“ [Kroatijos bitės], p. 203–205). Iš Kroatijos eksportuojamas medus turėjo būti sveriamas, o už kiekvieną pasvertą 100 kg medaus buvo mokami 2 kreiceriai.

Produkto ypatumai

Gamybos vietovėje esančių augalų rūšių žiedadulkių grūdeliai suteikia galimybę nustatyti tiek geografinę, tiek botaninę medaus kilmę. Remiantis daugybės tyrimų metu atliktos žiedadulkių analizės rezultatais, minimalus 20 proc. akacijų žiedadulkių kiekis, kurio reikia, kad medaus rūšis būtų pripažinta vienarūše, „Zagorski bagremov med“ produkto atveju padidėja iki 27 proc. Šio medaus neabejotiną vienarūšį pobūdį atspindi jo fizikinės ir cheminės savybės (elektrinis laidis) bei juslinių savybių išraiškingumas, o tai pabrėžia jo specifiškumą ir išskirtinumą, palyginti su tos pačios rūšies medaus mėginiais iš kitų regionų. Be to, net ir po ilgus metus trukusio nustatytoje geografinėje vietovėje sunešto akacijų medaus vertinimo, stebint jo mėginių botaninę kilmę nebuvo rasta jokių rapsų žiedadulkių pėdsakų. Tai rodo šio regiono specifiškumą, palyginti su daugeliu kitų Kroatijos vietovių, kuriose gali būti gaminamas akacijų medus.

Geografinės vietovės ypatumų ir produkto ypatumų priežastinis ryšys

„Zagorski bagremov med“ medaus specifiškumą lemia topografiniai ir klimato veiksniai bei augalijos ištekliai nustatytoje geografinėje vietovėje, kurioje jis gaminamas. Kroatijos Zagorės reljefas (kalvotas) turi įtakos akacijų žydėjimo trukmei, taigi ir bičių ganymui, kurio trukmė pailgėja iki 20 dienų. Taip pat dėl dirvožemio savybių (sunkesni, rūgštingi dirvožemiai), nedidelių, suskaidytų žemės sklypų ir sunkumų diegiant žemės ūkio techniką, nėra rapsų auginimo tradicijų, todėl nustatyta geografinė vietovė yra ypač tinkama „Zagorski bagremov med“ gamybai, palyginti su kitomis Kroatijos dalimis, kur akacijų medus gaminamas rapsais apsodintuose plotuose ir yra neįmanoma išvengti rapsų nektaro (taigi ir žiedadulkių).

„Zagorski bagremov med“ specifiškumas grindžiamas ilgamete bitininkystės tradicija, todėl ryšį su nustatyta geografine vietove taip pat atspindi istoriniai, tradiciniai ir kultūriniai elementai.

Viena iš pagrindinių istorinių sąsajų su medaus ir vaško gamyba Kroatijos Zagorėje yra liticar (saldus medaus tešlos sausainis, panašus į imbierinius meduolius) ir žvakių gamyba. Į šį regioną meduolių gaminimo amatas atkeliavo XVI–XVII a. sandūroje per prekybos kelius kaip Štirijos liticar gamintojų gildijos dalis ir čia išliko iki šių dienų. 2010 m. meduolių gaminimo menas Kroatijos Zagorėje buvo pripažintas ir įtrauktas į UNESCO Reprezentatyvųjį žmonijos nematerialaus kultūros paveldo sąrašą.

Aukšta „Zagorski bagremov med“ produkcijos kokybė – tai Kroatijos Zagorės bitininkų įgūdžių, įgytų taikant šiuolaikinius technologinius bičių kolonijų auginimo ir medaus paruošimo rinkai metodus, rezultatas. Šie bitininkai ypatingą dėmesį skiria tam, kad būtų rastos geriausios vietos tiek stacionariems, tiek kilnojamiesiems bitynams ir kad medus būtų laiku išimamas, nes tai yra būtina kokybiško medaus gamybos sąlyga.

Pastaruosius 16 metų Krapinos-Zagorės apskritis ir Krapinos-Zagorės apskrities bitininkų asociacijų federacija organizuoja „Zagorski bagremov med“ kokybės ir Zagorės bitininkų populiarinimo renginį, kuriame pristatomas ir vertinamas Krapinos-Zagorės apskrityje pagamintas medus.

Kaip „Zagorski bagremov med“ specifiškumo įrodymas, palyginti su kitose Kroatijos dalyse pagamintu akacijų medumi, 2010 m. Liublianoje vykusiame „Apimedica & Apiquality“ forume vieno bitininko iš Konščinos (Kroatijos Zagorėje) akacijų medaus mėginys buvo pripažintas geriausiu pasaulyje. Be šio laimėjimo, „Zagorski bagremov med“, pagamintas nustatytoje geografinėje vietovėje, jau daugelį metų Kroatijoje ir netoliese esančioje Slovėnijoje vykstančiuose medaus vertinimo renginiuose nuolat užima aukštas vietas.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Specifikacija_proizvoda_Zagorski_bagremov_med.pdf

(1) OL L 343, 2012 12 14, p. 1.